Trump woedend ná FBI-klopjag by Mar-a-LagoWetstoepassingsowerhede Maandag buite die Mar-a-Lago-landgoed in Florida. (Foto: Giorgio Viera / AFP) Die voormalige Amerikaanse president Donald Trump is woedend nadat die FBI Maandag op sy Mar-a-Lago-landgoed in Florida toegeslaan en na bewering bokse vol geklassifiseerde dokumente in polisievoertuie gelaai het. Dit is die eerste klopjag deur die FBI by ŉ woning van ŉ president of voormalige president van die VSA in verband met ŉ strafregtelike ondersoek. “Niks soos hierdie het nog ooit met ŉ president van die Verenigde State gebeur nie,” het Trump ná die klopjag by sy Mar-a-Lago-landgoed in West Palm Beach bevestig. Die voormalige president was nie tuis toe beamptes van die FBI Maandag toegeslaan het nie. Daar word beweer dat die klopjag verband hou met die moontlike wanhantering van geklassifiseerde dokumente wat na Mar-a-Lago gestuur is nadat Trump die Withuis in Januarie verlede jaar verlaat het. Die VSA se nasionale argief het in Februarie gesê hy het 15 bokse dokumente van Mar-a-Lago teruggekry en die departement van justisie gevra om Trump se hantering van geklassifiseerde inligting te bekyk. Die Amerikaanse departement van justisie weier egter vandeesweek om ŉ rede vir Maandag se klopjag te verskaf. Donald Trump. (Argieffoto: REUTERS/Carlos Barria) Trump word tans by verskeie strafregtelike ondersoeke betrek. Dít sluit in verlede jaar se aanval op die Amerikaanse kongresgebou toe talle beweerde Trump-ondersteuners die Capitol bestorm het. Daar word aangevoer dat Trump sy ondersteuners opgesweep het. Die voormalige president word ook daarvan beskuldig dat hy in 2020 druk op verkiesingsbeamptes in Georgia uitgeoefen het om die stemme te “vind” wat hy in daardie stadium nodig gehad het om die verkiesing te wen. ’n Aanklaer in dié suidelike staat het versoek dat ŉ ondersoek gelas word en talle getuies het reeds getuienis afgelê. Intussen is die owerhede in New York besig om die Trump-organisasie se sakepraktyke te ondersoek. Daar word beweer dat die firma die belastingsowerhede doelbewus mislei het oor die waarde van die firma se eiendomsbesit. Trump het Maandag se klopjag bestempel as die “bewapening van die regstelsel” deur “radikale linkse demokrate wat desperaat is om te verhoed dat [hy] 2024 vir president staan”. Maroela Media het vroeër berig die 76-jarige Trump het nie sy kandidaatskap in soveel woorde tydens ŉ onlangse toespraak in Washington verklaar nie, maar dit laat deurskemer dat hy oor twee jaar dalk weer vir president wil staan.